በቤኒሻንጉል ጉሙዝ ከ9ሺህ ኩንታል በላይ የወርቅ ክምችት ተገኘ
በቤኒሻንጉል ጉሙዝ ከ9ሺህ ኩንታል በላይ የወርቅ ክምችት መገኘቱን የኢትዮጵያ ጂኦሎጂካል ሰርቬይ ገለፀ።በክልሉ ባለፉት ሶስት ወራት በተካሄደ ጥናት ከማሼና ማንኩሻ የወርቅ ክምችቱ የተገኘው በኢትዮጵያ ጂኦሎጂካል ሰርቬይ የማዕድን ፍለጋና ክምችት ክፍል ዳይሬክተር አቶ ዳዊት ማሞ ብለዋል።በተመሳሳይ በደቡብ ክልል በተካሄደ የማዕድን ፍለጋ እና ጥናት ለሃይል አቅርቦት፣ ለማዕድን ምርት እና ኢነርጂ፣ ለማዳበሪያ ምርት ግብዓትነት የሚያገለግል 360 ሚሊየን ቶን የድንጋይ ከሰል ክምችት መኖሩ ተረጋግጧል ብለዋል።በድሬዳዋ በሶስት አለኝታ ቦታዎች የከበረ ድንጋይ መኖሩ የተረጋገጠ ሲሆን፥ በትግራይ በመቀሌ፣ አደዋ፣ በእንጦጣ እና ሽሬ ጨምሮ በአራት ስፍራዎች የብረት ማዕድን ክምችት ተገኝቷል ነው ያሉት።ጥናቱ በሶስቱ ክልሎች እና በድሬድዋ ከተማ አስተዳደር ሳይወስን በሌሎች ክልሎችም እንደሚከናወን የጠቀሱት አቶ ዳዊት፥ ባለፉት ሶሰት ወራት በተካሄደው ጥናት የተገኘው የማዕድን ግኝት ለማዕድን፣ ነዳጅ እና ተፈጥሮ ጋዝ ሚኒስቴር ተላልፏል ብለዋል።ቦታዎቹን በማህበር ለተደራጁ ወጣቶች እና ባለሃብቶች የመስጠት ስልጣን ያለው ሚኒስቴሩም የማዕድናቱ ክምችት ካሉባቸው አካባቢዎች ናሙና በመውሰድ በቤተ ሙከራ እመረምራለሁ ብሏል።የሚኒስቴሩ የህዝብ ግንኙነትና የኮሙዩኒኬሽን ዳይሬክተር አቶ ባጫ ሳጃም፥ ክምችት በተገኘባቸው አካባቢዎች በማህበር የተደራጁ ወጣቶች እና ባለሃብቶች የማዕድን ማውጣት ስራውን እንደሚያከናውኑ ተናግረዋል- (ኤፍ.ቢ.ሲ) ።